- Da jeg var yngre, var der ikke så meget at bekymre sig om. Jeg bekymrede mig i hvert fald ikke om, hvorvidt jeg smed mine cigaretskod i naturen eller i et askebæger.

Sådan lyder det fra 46-årige fabriksarbejder Søren Brath fra Hjørring. Han ryger cirka 15-20 cigaretter hver dag. Det har han gjort, siden han var 18 år gammel.

- Jeg har nok smidt cirka hvert 10. skod fra mig på gaden eller i naturen. Og nu har jeg regnet frem til, at det svarer til cirka 20.000 skod, siger Søren Brath.

Det antal vil han nu samle op igen.

Danske rygere indrømmer, de smider med skod Cirka 60 procent af de danskere, der ryger dagligt, indrømmer, at de kan finde på at smide skoddet fra sig på stationen eller ved busstoppet. Det viser en tidligere undersøgelse fra organisationen 'Hold Danmark Rent'.

- Jeg har fået øjnene op for miljøet og klimaet. Og jeg vil gerne gøre det, jeg kan, for at mindske min forurening. Nu når jeg har smidt skod i naturen, er det også mit ansvar at få samlet dem op igen, siger Søren Brath.

Cigaretskod indeholder filtre, der er fremstillet af ikke-biologisk nedbrydelig plast. Og det er blandt andet med til at forurene verdenshavene.

Kemikalier fra cigaretskod ender desuden i jorden, og det kan skade smådyr og andet liv.

En ny undersøgelse fra Anglia Ruskin University i England viser også, at cigaretskod hæmmer planters vækst. Det kan du læse mere om her.

- Den undersøgelse kendte jeg ikke til, da jeg gik i gang. Men det viser jo bare, at det er endnu mere fornuftigt at samle sine skod op, siger Søren Brath.